ফিমেন

**ফিমেন** (ইংৰাজী: Femen; ৰাছিয়ান আৰু ইউক্ৰেইনীয়: Фемен, বেলাৰুছিয়ান: Фэмэн) হৈছে এক ইউক্ৰেইনীয় উগ্ৰ নাৰীবাদী সক্ৰিয়তাবাদী গোট, যাৰ লক্ষ্য হৈছে মহিলাৰ অধিকাৰ সুৰক্ষিত কৰা। যৌন পৰ্যটন, ধৰ্মীয় প্ৰতিষ্ঠান, লিংগ বৈষম্য, সমকামিতা ভীতি আৰু অন্যান্য সামাজিক, ৰাষ্ট্ৰীয় তথা আন্তঃৰাষ্ট্ৰীয় বিষয়ৰ বিৰুদ্ধে বিতৰ্কিত *টপলেছ* প্ৰতিবাদ সাব্যস্ত কৰি এই সংগঠনটো আন্তঃৰাষ্ট্ৰীয় পৰ্যায়ত পৰিচিত হৈ পৰে। ইউক্ৰেইনত প্ৰতিষ্ঠিত এই গোটটো বৰ্তমান ফ্ৰান্সত অৱস্থিত। ফিমেনে নিজৰ আদৰ্শক "চেক্সট্ৰিমিজম, নাস্তিকতা আৰু নাৰীবাদ" বুলি বৰ্ণনা কৰে।

সংগঠনটোৱে নিজকে "পিতৃতন্ত্ৰৰ তিনিটা স্বৰূপ – মহিলাৰ যৌন শোষণ, একনায়কত্ববাদ আৰু ধৰ্মৰ বিৰুদ্ধে যুঁজ দিয়া" বুলি অভিহিত কৰে আৰু লগতে কয় যে ইয়াৰ লক্ষ্য হৈছে "মহিলাৰ অধিকাৰ ৰক্ষাৰ বাবে চেক্সট্ৰিমিজম ব্যৱহাৰ কৰা"। প্ৰতিবাদৰ পৰিপ্ৰেক্ষিতত ফিমেনৰ কৰ্মীসকলক আৰক্ষীয়ে নিয়মিতভাৱে আটক কৰি আহিছে।

## ইতিহাস

২০০৮ চনৰ ১০ এপ্ৰিলত আন্না হুটচোলে ফিমেন আন্দোলন প্ৰতিষ্ঠা কৰাৰ কৃতিত্ব লাভ কৰে। বিদেশলৈ যোৱাৰ নামত প্ৰতাৰিত হৈ যৌন শোষণৰ বলি হোৱা ইউক্ৰেইনীয় মহিলাসকলৰ কাহিনী জানিব পৰাৰ পিছত তেওঁ এই পদক্ষেপ লৈছিল। অৱশ্যে কিটি গ্ৰীনৰ ২০১৩ চনৰ তথ্যচিত্ৰ *ইউক্ৰেইন ইজ নট এ ব্ৰথেল* অনুসৰি, ভিক্টৰ স্ভিয়াটস্কিয়েহে ফিমেন প্ৰতিষ্ঠা কৰিছিল। ২০১৩ চনৰ ছেপ্টেম্বৰত ইন্না শ্বেভচেংকোৱে এই তথ্যচিত্ৰখনৰ প্ৰতিক্ৰিয়া প্ৰকাশ কৰি কয় যে স্ভিয়াটস্কিয়ে "কিছু সময়ৰ বাবে আন্দোলনটো পৰিচালনা কৰিছিল। ...আমি এয়া মানি লৈছিলোঁ কাৰণ ইয়াক কেনেকৈ প্ৰতিৰোধ কৰিব লাগে বা ইয়াৰ বিৰুদ্ধে কেনেকৈ যুঁজিব লাগে আমি জনা নাছিলোঁ। ...তাৰ পিছতেই মই ইউক্ৰেইন এৰি ফ্ৰান্সলৈ যোৱাৰ সিদ্ধান্ত লৈছিলোঁ যাতে এটা নতুন ফিমেন গঢ়িব পৰা যায়।" ২০১৪ চনৰ জানুৱাৰীত *দ্য ইণ্ডিপেণ্ডেন্ট*ৰ সৈতে হোৱা এক বাৰ্তালাপত ইন্না শ্বেভচেংকোৱে স্ভিয়াটস্কিৰ বিষয়ে আলোচনা কৰিছিল আৰু 'প্ৰতিষ্ঠাপক' শব্দটো ব্যৱহাৰ নকৰাকৈ কৈছিল: "মই কেতিয়াও অস্বীকাৰ নকৰোঁ যে তেওঁ এজন বুদ্ধিমান ব্যক্তি। তেওঁৰ বাবেই আমি ইজনে সিজনক চিনি পাইছিলোঁ। তেওঁ আৰম্ভণিতে আমাৰ আশে-পাশে থকা সেইসকল বুদ্ধিমান ব্যক্তিৰ ভিতৰত এজন আছিল, যিসকল অধিক অভিজ্ঞ আছিল।" ২০১৩ চনৰ পৰা ইন্না শ্বেভচেংকোৱে ফিমেনৰ নেতৃত্ব দি আহিছে।

আৰম্ভণিতে ফিমেনে চুটি বা উত্তেজক পোছাক পিন্ধি প্ৰদৰ্শন কৰি দৃষ্টি আকৰ্ষণ কৰিছিল। উদাহৰণস্বৰূপে, ২০০৮ চনৰ ২১ ছেপ্টেম্বৰত কিয়ভৰ তুৰ্কী দূতাবাসৰ সন্মুখত প্ৰায় এক ডজন ফিমেন সদস্যই মেকআপ লৈ আৰু গুলপীয়া হাই হিল পিন্ধি নাৰ্ছৰ পোছাকত প্ৰতিবাদ কৰিছিল; অৱশ্যে ২০০৯ চনৰ ২৪ আগষ্টত ইউক্ৰেইনৰ স্বাধীনতা দিৱসত ওক্সানা শাচকোৱে 'টপলেছ' হৈ প্ৰতিবাদ সাব্যস্ত কৰিছিল। যিহেতু এই পদ্ধতিয়ে যথেষ্ট চৰ্চা লাভ কৰিছিল, সেয়েহে ই অতি সোনকালেই ফিমেনৰ এক পৰিচয় হৈ পৰে। বেছিভাগ প্ৰতিবাদ কেৱল অনাবৃত বক্ষৰ দ্বাৰাই কৰা হৈছিল যদিও, ২০১০ চনৰ অক্টোবৰ মাহত শাচকোৱে কিয়ভত পাব্লিক টয়লেটৰ অভাৱৰ প্ৰতিবাদত এটা বন্ধ টয়লেটৰ বাহিৰত নিজৰ নিতম্ব প্ৰদৰ্শন কৰিছিল, আৰু ২০১১ চনৰ ফেব্ৰুৱাৰী মাহত গোটটোৰ চাৰিগৰাকী সদস্যই কিয়ভত অনুৰূপ প্ৰতিবাদ সাব্যস্ত কৰিছিল।

২০১১ চনৰ মে’ মাহৰ পৰা বহুতো আন্তঃৰাষ্ট্ৰীয় সংবাদ মাধ্যমে সংগঠনটোৰ কাৰ্যকলাপৰ বিষয়ে প্ৰতিবেদন প্ৰকাশ কৰিবলৈ আৰম্ভ কৰে; ইয়াৰ ফলত ফিমেনৰ আন্তঃৰাষ্ট্ৰীয় পৰিচয় দ্ৰুতগতিত বৃদ্ধি পায়।

২০১১ চনৰ শেষৰ ফালৰ পৰা ইউক্ৰেইনৰ ফিমেন কৰ্মীসকলে অধিক আন্তঃৰাষ্ট্ৰীয় প্ৰতিবাদ অনুষ্ঠিত কৰিবলৈ আৰম্ভ কৰে।

## সংগঠন

ফিমেনৰ কেইবাটাও আন্তঃৰাষ্ট্ৰীয় শাখা আছে। তেওঁলোকৰ জন্মস্থান কিয়ভত থকা ফিমেনৰ কাৰ্যালয়টো বন্ধ কৰি দিয়া হৈছিল আৰু ২০১৩ চনৰ আগষ্ট মাহত সংগঠনটোৰ নেতৃত্বই ("প্ৰাণ আৰু স্বাধীনতাৰ শংকাত") ইউক্ৰেইন ত্যাগ কৰিছিল।

২০১২ চনৰ অক্টোবৰ মাহত সংগঠনটোৱে জনাইছিল যে ইউক্ৰেইনত তেওঁলোকৰ প্ৰায় ৪০ গৰাকী সক্ৰিয় কৰ্মী আছে আৰু আন ১০০ গৰাকীয়ে বিদেশত তেওঁলোকৰ প্ৰতিবাদত যোগদান কৰিছে। ইয়াৰ উপৰিও ছচিয়েল নেটৱৰ্ক 'ভিকনটাক্টে'ৰ জৰিয়তে তেওঁলোকৰ ১২,০০০ অনুগামী আছিল।

২০১৩ চনৰ অক্টোবৰ মাহত ফ্ৰান্সত ফিমেনৰ আটাইতকৈ বেছি সদস্য আছিল। ২০১৩ চনৰ জানুৱাৰী মাহত ফিমেন ফ্ৰান্সৰ ৩০ গৰাকী স্থানীয় কৰ্মী আছিল। ২০১০ চনত গোটটোত প্ৰায় ৩২০ গৰাকী কৰ্মী আছিল, যাৰ ভিতৰত প্ৰায় ৩০০ গৰাকী সক্ৰিয় অংশগ্ৰহণকাৰী কিয়ভৰ আছিল। ২০১০ চনৰ এটা সাক্ষাৎকাৰত আন্না হুটচোলে কৈছিল যে ২০ গৰাকী মূল উদ্যোক্তাৰ উপৰিও কিয়ভত ৩০০ গৰাকী কৰ্মী আছে, লগতে ভিকনটাক্টেৰ ওপৰত ভিত্তি কৰি প্ৰায় ২০,০০০ ব্যক্তিৰ এটা সামাজিক নেটৱৰ্ক আছে। ২০০৮ চনত যেতিয়া এই আন্দোলন গঢ়ি উঠিছিল, তেতিয়া ১৮ ৰ পৰা ২০ বছৰ বয়সৰ মহিলা বিশ্ববিদ্যালয়ৰ ছাত্ৰীসকল ইয়াৰ মূল শক্তি আছিল, য’ত পুৰুষ সদস্যৰ সংখ্যা আছিল নগণ্য। ২০১১ চনত বিভিন্ন উৎসই উল্লেখ কৰিছিল যে আন্না হুটচোলে এটা সাক্ষাৎকাৰত আন্দোলনটোৰ ১.৫ লাখ সমৰ্থক থকা বুলি কৈছিল।

২০১০ চনৰ জুলাই মাহত হুটচোলে কৈছিল: "আমি যিকোনো সংবাদ সংস্থাতকৈ ভালদৰে কাম কৰি আছোঁ। আমাৰ এজন ফটোগ্ৰাফাৰ, চিনেমাটোগ্ৰাফাৰ, ডিজাইনাৰ আৰু কন্টেন্ট মেনেজাৰ আছে।" ইউক্ৰেইনত ফিমেনৰ বেছিভাগ প্ৰদৰ্শন কিয়ভত অনুষ্ঠিত হৈছিল, কিন্তু সংগঠনটোৱে ওডেছা, ড্নিপ্ৰ’ আৰু জাপ’ৰিজিয়াকে ধৰি অন্যান্য চহৰতো কাৰ্যসূচী ৰূপায়ণ কৰিছিল। ২০১০ চনৰ এপ্ৰিল মাহত সংগঠনটোৱে ২০১২ চনৰ অক্টোবৰৰ ইউক্ৰেইনৰ সংসদীয় নিৰ্বাচনত প্ৰতিদ্বন্দ্বিতা কৰিবলৈ এটা ৰাজনৈতিক দল হোৱাৰ কথা বিবেচনা কৰিছিল। অৱশ্যে তেওঁলোকে এই নিৰ্বাচনত অংশগ্ৰহণ কৰা নাছিল।

ফিমেনে তেওঁলোকৰ 'টপলেছ' প্ৰতিবাদৰ পদ্ধতিৰ ব্যাখ্যা দি কৈছিল: "এইখন দেশত নিজৰ কথা শুনোৱাৰ ইয়াৰ বাহিৰে আন কোনো উপায় নাই। যদি আমি বেনাৰ লৈ সাধাৰণ প্ৰতিবাদ কৰিলোঁহেঁতেন, তেন্তে আমাৰ দাবীসমূহ কোনেও মন নকৰিলেহেঁতেন"। সংগঠনটোৱে ইউৰোপৰ আটাইতকৈ ডাঙৰ আৰু প্ৰভাৱশালী আন্দোলন হোৱাৰ পৰিকল্পনা কৰিছে।

ফেব্ৰুকে প্ৰথম অৱস্থাত ফিমেনৰ পেজটো অশ্লীল বুলি সন্দেহ কৰি ব্লক কৰি দিছিল। ইয়াৰ উপৰিও ফিমেনে তেওঁলোকৰ ফেব্ৰুক পেজত কেইবাখনো উত্তেজক ছবি প্ৰদৰ্শন কৰিছিল, যাৰ ভিতৰত আছিল ভ্লাদিমিৰ পুটিন আৰু মস্কোৰ কিৰিল প্ৰথমৰ মূৰত চেইনশ্ব’ (chainsaw) চলাই থকা ছবি।

২০১০ আৰু ২০১১ চনত ইউক্ৰেইনীয় সদস্যসকলে কৈছিল যে ফিমেনৰ সৈতে জড়িত হোৱাৰ বাবে তেওঁলোকৰ পৰিয়ালে তেওঁলোকক ত্যাগ কৰিছে। ইন্না শ্বেভচেংকো আৰু ওক্সানা শাচকোকে ধৰি ফিমেনৰ কিছুমান সদস্যই ভাবুকি, অপহৰণ, মাৰপিট আৰু অন্যান্য নিৰ্যাতনৰ সন্মুখীন হৈছিল।

### সংগঠনটোৰ বিৰুদ্ধে ফৌজদাৰী গোচৰ
ইউক্ৰেইনত সংগঠনটোৰ বিৰুদ্ধে "গুণ্ডাগিৰি" আৰু "ৰাষ্ট্ৰীয় প্ৰতীকৰ অবমাননা"ৰ দৰে অভিযোগত কেইবাটাও ফৌজদাৰী গোচৰ ৰুজু কৰা হৈছে আৰু গোটটোক জৰিমনা বিহা হৈছে। ইয়াৰ উপৰিও প্ৰতিবাদৰ পিছত বেছিভাগ ফিমেন কৰ্মীকে আৰক্ষীয় আটক কৰে; এটা বিশেষ ঘটনাত বেলাৰুছৰ ৰাষ্ট্ৰীয় সুৰক্ষা সমিতিয়ে ফিমেন কৰ্মীসকলক গ্ৰেপ্তাৰ কৰি "ছুৰীৰে ভয় খুৱাইছিল আৰু তেওঁলোকৰ চুলি কাটি দিছিল"। ফিমেনৰ মতে, ২০১০ চনৰ আৰম্ভণিতে ৰাষ্ট্ৰপতি ভিক্টৰ ইয়ানুকোভিচ নিৰ্বাচিত হোৱাৰ পিছত ইউক্ৰেইনৰ সুৰক্ষা সেৱাই ফিমেন কৰ্মীসকলক ভয় খুৱাবলৈ চেষ্টা কৰিছিল।

ইউক্ৰেইনৰ আৰক্ষীয়ে ২০১৩ চনৰ ২৭ আগষ্টত কিয়ভত থকা ফিমেনৰ কাৰ্যালয়ত তালাচী চলাই এটা টিটি পিষ্টল আৰু এটা গ্ৰেনেড উদ্ধাৰ কৰা বুলি দাবী কৰি সংগঠনটোৰ বিৰুদ্ধে এক ফৌজদাৰী গোচৰ ৰুজু কৰে। ফিমেনে এক বিবৃতিত জনাইছিল যে তেওঁলোকৰ বিৰুদ্ধে আইনী ব্যৱস্থা গ্ৰহণ কৰিবলৈ ৰাষ্ট্ৰীয় সুৰক্ষা সংস্থা আৰু ইউক্ৰেইনৰ গোপন সেৱাৰ এক ষড়যন্ত্ৰৰ অংশ হিচাপেহে আৰক্ষীয়ে এই সামগ্ৰীসমূহ তাত ৰাখিছিল, যদিও আৰক্ষীয়ে এই অভিযোগ অস্বীকাৰ কৰে। ২০১৩ চনৰ ৩০ আগষ্টত ফিমেন কৰ্মী ইয়ানা ঝদানোভা, আন্না হুটচোল আৰু আলেকজেন্দ্ৰা শ্বেভচেংকোক সোধা-পোছাৰ বাবে মাতি পঠোৱা হৈছিল; ইয়াৰ পৰিৱৰ্তে (ফিমেনৰ এক বিবৃতি অনুসৰি), "প্ৰাণ আৰু স্বাধীনতাৰ শংকাত কৰ্মীসকলে ফিমেনৰ কাৰ্যকলাপ অব্যাহত ৰাখিবলৈ ইউক্ৰেইনৰ পৰা ইউৰোপলৈ পলায়ন কৰে"। ২০১৩ চনৰ ২৩ অক্টোবৰত কিয়ভৰ পূৰ্বৰ কাৰ্যালয়টো এখন কিতাপৰ দোকানলৈ ৰূপান্তৰ কৰা হয়। মাৰ্চৰ আৰম্ভণিতে হুটচোলে কৈছিল যে যদিও তেওঁলোকৰ বিৰুদ্ধে তদন্ত কৰা চৰকাৰখনৰ পতন ঘটিছিল, তথাপিও "ইউক্ৰেইনলৈ উভতি যোৱাটো অতি বিপদজনক আছিল"; ২০১৪ চনৰ ফেব্ৰুৱাৰী মাহৰ এটা সাক্ষাৎকাৰত হুটচোলে এইটোও উল্লেখ কৰিছিল যে ইউক্ৰেইনত থকা ফিমেন কৰ্মীসকলে ইউৰোমাইডান প্ৰতিবাদৰ সময়ত সহায় কৰিছিল যাৰ ফলত শেষত সেই শাসনকালৰ অন্ত পৰিছিল। ২০১৪ চনৰ গ্ৰীষ্মকালত কিয়ভত পুনৰ ফিমেনৰ কিছু কাৰ্যসূচী দেখা গৈছিল।

### আন্তঃৰাষ্ট্ৰীয় শাখাসমূহ
#### ফিমেন ফ্ৰান্স

ফিমেন ফ্ৰান্স হৈছে ফিমেনৰ ফৰাচী শাখা। ২০১২ চনৰ আগষ্ট মাহত কিয়ভৰ মাইদান নেজালেঝনষ্টিৰ ওচৰত এটা ক্ৰুচিফিক্স কাটি পেলোৱাৰ পিছত, ইন্না শ্বেভচেংকোৱে দেশ ত্যাগ কৰে আৰু কৰ্মীসকলৰ বাবে এটা প্ৰশিক্ষণ কেন্দ্ৰ স্থাপন কৰিবলৈ পেৰিছলৈ যায়। এই আন্তঃৰাষ্ট্ৰীয় প্ৰশিক্ষণ কেন্দ্ৰটো ২০১২ চনৰ ১৮ ছেপ্টেম্বৰত মুকলি কৰা হৈছিল।

২০১৩ চনৰ জানুৱাৰী মাহৰ আৰম্ভণিৰ তথ্য অনুসৰি, সংগঠনটোত ৩০ গৰাকী স্থানীয় কৰ্মী আছিল। তাত নিয়মিতভাৱে উপস্থিত থকা একমাত্ৰ ইউক্ৰেইনীয়সকল আছিল ওক্সানা শাচকো আৰু ইন্না শ্বেভচেংকো। ২০১৩ চনৰ ৬ মাৰ্চত ফিমেন কৰ্মীসকলে ফৰাচী লেখিকা গালিয়া একৰমেনৰ সৈতে মিলি তেওঁলোকৰ প্ৰথমখন গ্ৰন্থ *ফিমেন* (Femen) মুকলি কৰে।

আন্তঃৰাষ্ট্ৰীয় প্ৰশিক্ষণ কেন্দ্ৰটো মুকলি হোৱাৰ দিনা ১৫ গৰাকী কৰ্মীয়ে মেট্ৰ’ ষ্টেচন চেটো ৰুজৰ পৰা লাভোৱাৰ মডাৰ্ণ পেৰিছিয়ানলৈ (য’ত তেওঁলোকৰ নতুন মুখ্য কাৰ্যালয় অৱস্থিত) টপলেছ হৈ সমদল কৰিছিল আৰু তাত এখন সংবাদ মেলৰ আয়োজন কৰিছিল।

২০১২ চনৰ ৩ অক্টোবৰত ফৰাচী কৰ্মী এলইজ বুটন, এলভিৰ ডুভেল-চাৰ্লছ, মিয়াবি কে., জুলিয়া জাভেল, জেনি বাহ, নাথালি ভিগনেছ আৰু ইন্না শ্বেভচেংকোৱে ল্যুভৰ মিউজিয়ামৰ *ভেনাচ ডি মিলো* মূৰ্তিটোৰ সন্মুখত টপলেছ হৈ ধৰ্ষণৰ বিৰুদ্ধে প্ৰতিবাদ সাব্যস্ত কৰে। ফিমেন কৰ্মীসকলে চিঞৰি উঠিছিল, "ধৰ্ষণ বন্ধ কৰিবলৈ আমাৰ হাত আছে"। তেওঁলোকে জনাইছিল যে তেওঁলোকে *ভেনাচ ডি মিলো*ক নিৰ্বাচন কৰিছিল কিয়নো ইয়াৰ কোনো হাত নাই আৰু এয়া এগৰাকী মহিলাৰ অসহায় অৱস্থা আৰু দুৰ্বলতাৰ প্ৰতীক। এই প্ৰতিবাদ টিউনিছিয়াৰ এটা ঘটনাৰ পিছত কৰা হৈছিল য’ত এগৰাকী মহিলাই আৰক্ষীৰ দ্বাৰা ধৰ্ষণৰ বলি হোৱাৰ কথা কোৱাৰ পিছত তেওঁৰ বিৰুদ্ধেহে অশ্লীলতাৰ গোচৰ ৰুজু কৰা হৈছিল।

২০১২ চনৰ ১৫ অক্টোবৰত পেৰিছৰ প্লেচ ভেণ্ডমস্থিত ফৰাচী ন্যায় মন্ত্ৰালয়ৰ সন্মুখত আঠগৰাকী কৰ্মীয়ে টপলেছ হৈ প্ৰতিবাদ কৰে। কিশোৰী কন্যাক দলবদ্ধ ধৰ্ষণ কৰাৰ অভিযোগত ১৪ জন পুৰুষৰ বিচাৰৰ ৰায়দানৰ প্ৰতিবাদত এই কাৰ্যসূচী লোৱা হৈছিল। পেৰিছৰ ওচৰৰ ফন্টেন-চাউচ-বছত চাৰি সপ্তাহৰ বিচাৰৰ অন্তত অভিযুক্ত চাৰিজনৰ বিৰুদ্ধে দলবদ্ধ ধৰ্ষণত অংশ লোৱাৰ অভিযোগত দোষী সাব্যস্ত কৰা হয় আৰু দহজনক খালাছ কৰা হয়। চৰকাৰী অধিবক্তাই আঠজন পুৰুষৰ বাবে পাঁচৰ পৰা সাত বছৰৰ কাৰাদণ্ডৰ দাবী কৰিছিল যদিও আদালতে অতি পাতল শাস্তি প্ৰদান কৰে। প্ৰতিবাদকাৰীসকলে ফৰাচী কৰ্তৃপক্ষক নাবালিকাক ধৰ্ষণ কৰা কাৰ্যক প্ৰশ্ৰয় দিয়াৰ অভিযোগ উত্থাপন কৰে।

২০১৩ চনৰ ৩ এপ্ৰিলত টিউনিছিয়াৰ ফিমেন কৰ্মী আমিনা টাইলাৰৰ মুক্তিৰ দাবীত পেৰিছৰ গ্ৰেণ্ড মছজিদৰ সন্মুখত ফিমেন কৰ্মীসকলে প্ৰতিবাদ সাব্যস্ত কৰিছিল। তেওঁলোকে তাত ছালাফিষ্ট পতাকাও পুৰি পেলাইছিল। ২০১৫ চনৰ ছেপ্টেম্বৰ মাহত পেৰিছত অনুষ্ঠিত এখন ৰক্ষণশীল মুছলমান সন্মিলনৰ মঞ্চত দুগৰাকী টপলেছ ফিমেন কৰ্মীয়ে জঁপিয়াই পৰিছিল।
#### অন্যান্য শাখা
২০১১ চনৰ শেষৰ ফালৰ পৰা ফিমেনে ইউক্ৰেইনৰ বাহিৰত সমদল অনুষ্ঠিত কৰি আহিছে। ২০১১ চনৰ এপ্ৰিল মাহৰ শেষৰ ফালে সংগঠনটোৱে ৱাৰ্ছ’, জুৰিখ, ৰোম, তেল আভিভ আৰু ৰিঅ’ ডি জেনেইৰ’ত আন্তঃৰাষ্ট্ৰীয় শাখা স্থাপন কৰাৰ কথা ঘোষণা কৰিছিল। ২০১১ চনৰ এপ্ৰিল মাহৰ শেষৰ ফালে ৰাছিয়াৰ ৰাজধানী মস্কোত 'আৰইউ ফিমেন' (RU Femen) নামৰ এটা গোটৰ দ্বাৰা কৰা এক প্ৰদৰ্শনক লগে লগে ফিমেনৰ এক ভুৱা শাখা হিচাপে গৰিহণা দিয়া হৈছিল। ফিমেনে ৰাছিয়াৰ ৰাজনৈতিক দল 'ইউনাইটেড ৰাছিয়া'ক 'আৰইউ ফিমেন' গঠন কৰাৰ অভিযোগ উত্থাপন কৰিছিল। ২০১৩ চনৰ আৰম্ভণিতে ফিমেনে জনাইছিল যে ব্ৰাজিল, জাৰ্মানী, আমেৰিকা যুক্তৰাষ্ট্ৰ, কানাডা, চুইজাৰলেণ্ড, ইটালী, বুলগেৰিয়া আৰু টিউনিছিয়াত তেওঁলোকৰ সদস্য আছে।

২০১৩ চনৰ ২৩ জানুৱাৰীত আলেকজেন্দ্ৰা শ্বেভচেংকোৱে জাৰ্মানীত ফিমেনৰ তৃতীয়টো ৰাষ্ট্ৰীয় শাখা আনুষ্ঠানিকভাৱে মুকলি কৰে। তেওঁ বাৰ্লিন আৰু হামবাৰ্গৰ ঘাটিৰ পৰা এই গোটটোক প্ৰশিক্ষণ আৰু নেতৃত্ব দিয়াৰ প্ৰস্তাৱ দিছিল। ফিমেনৰ জাৰ্মান শাখা ইৰিনা খানোভা, হেলেন লেংহৰ্ষ্ট আৰু ক্লাৰা মাৰ্টিন্সৰ দ্বাৰা প্ৰতিষ্ঠা কৰা হৈছিল। গোটটোৱে লোৱা এক উল্লেখযোগ্য পদক্ষেপ আছিল বাৰ্লিনৰ আলেকজেণ্ডাৰপ্লেটজত 'বাৰ্বী ড্ৰিম হাউচ' মুকলিৰ সময়ত কৰা প্ৰতিবাদ। গুলপীয়া প্লাষ্টিকৰ অট্টালিকাটো মুকলি হোৱাৰ ঠিক আগতে এগৰাকী ফিমেন সদস্যই এটা মডেল হাই-হিল জোতাৰ পৰা টপলেছ হৈ ওলাই আহি এটা বাৰ্বী পুতলা পুৰি পেলাইছিল। ছোৱালীবোৰক জীৱনৰ এক অবাস্তৱ ছবি প্ৰদান কৰাৰ বিৰুদ্ধে এয়া আছিল এক প্ৰতিবাদ। সেই সদস্যগৰাকীয়ে নিজৰ বুকুত লিখি লৈছিল: "Life in plastic is not fantastic" (প্লাষ্টিকৰ জীৱন চমৎকাৰ নহয়)।

কুইবেকত ভিক্তি থকা এটা ফিমেন গোটো সক্ৰিয়, যিটো ইউক্ৰেইনত জন্মগ্ৰহণ কৰা আৰু কুইবেকত ডাঙৰ-দীঘল হোৱা জেনিয়া চেৰ্নিছ’ভাৰ দ্বাৰা প্ৰতিষ্ঠিত।

২০১৩ চনৰ ১০ ছেপ্টেম্বৰত বেলজিয়ামৰ ফিমেন শাখা স্বইচ্ছাই ভংগ কৰি দিয়া হয়।

২০১৩ চনৰ শেষৰ ফালে প্ৰতিষ্ঠা হোৱা তুৰস্কৰ এটা ফিমেন শাখা সক্ৰিয় হৈ আছে।

২০১৪ চনৰ জুন মাহত ফিমেনে ১৫ গৰাকী মহিলাৰ সৈতে ইজৰাইলত এটা শাখা মুকলি কৰে। ইয়াৰ সদস্যসকল ১৭ ৰ পৰা ৩০ বছৰ বয়সৰ আৰু দেশৰ বিভিন্ন প্ৰান্তৰ পৰা অহা।

২০১৬ চনৰ আগষ্ট মাহত ৱাশ্বিংটনৰ ছিয়েটলত জৰ্ডান ৰবচনৰ নেতৃত্বত আমেৰিকা যুক্তৰাষ্ট্ৰত ফিমেনৰ এটা শাখা মুকলি কৰা হয়। বৰ্তমানলৈকে তেওঁলোকৰ আটাইতকৈ চৰ্চিত কাৰ্যসূচী আছিল ২০১৬ চনৰ ৮ নৱেম্বৰত নিউয়ৰ্ক চহৰত ডোনাল্ড ট্ৰাম্পে ব্যৱহাৰ কৰা ভোটকেন্দ্ৰত কৰা এক প্ৰতিবাদ।

## টোকা আৰু তথ্যসূত্ৰ
### টোকা

### তথ্যসূত্ৰ

## বাহ্যিক সংযোগ

* 
* Femen blog
* ''BlaqSwans.org'' – an analysis of the Femen movement

শ্ৰেণী:নাৰীবাদী সংগঠন